હાર્દિકનો ચૂંટણીલક્ષી નિર્ણય સમાજ સાથેનો દગોઃ દિનેશ બાંભણીયા - जन मन INDIA
હાર્દિકનો ચૂંટણીલક્ષી નિર્ણય સમાજ સાથેનો દગોઃ દિનેશ બાંભણીયા
હાર્દિક પટેલની લોકસભા ચૂંટણી લડવાની જાહેરાત બાદ રાજકારણ ગરમાયુ છે. સોશિયલ મીડિયા, ન્યુઝ ચેનલો, સમાચાર પત્રો સહિતના પ્લેટફોર્મ પર આ ખબર વાયુવેગે ફેલાઈ રહી છે. ત્યારે પાસ નેતા દિનેશ બાંભણીયાએ આ મમામલે પોતાનું નિવેદન આપ્યુ છે.
બાંભણીયાએ હાર્દિકના ચૂંટણીલક્ષી નિર્ણયને સમાજ સાથેનો દગો ગણાવ્યો છે. દિનેશ બાંભણીયાએ આ નિર્ણયને સમાજ સાથેનો દ્રોહ ગણાવતા જણાવ્યું હતુ કે, 'હાર્દિક પટેલે ચૂંટણી લડવાનો નિર્ણય કર્યો છે. અમે સમાજને ચૂંટણી નહીં લડવાનું વચન આપ્યુ હતું. જે પરિપૂર્ણ થતુ નથી.'
વધુમાં જણાવ્યુ હતુ કે, 'જે વ્યક્તિ સમાજ સાથે નથી રહી શકતો તે ખેડૂત બાબત હોય, કે બંધારણની બાબત હોય, કે પછી અનામતની વાત હોય તેમાં ન્યાય અપાવી શકે નહીં. હાર્દિક પટેલના નિર્ણયને અમે સમાજ સાથેનો દ્રોહ ગણાવીશું.'
નોંધનીય છે કે, હાર્દિક પટેલે અનેક સભાઓમાં નિવેદન આપ્યું હતુ કે તે સમાજ માટે લડશે અને ક્યારેય રાજકારણમાં નહીં જોડાય સાથે ચૂંટણી નહીં લડવાની વાત પણ તેણે કહી હતી. ત્યારે હાર્દિક પટેલના આ ચૂંટણીલક્ષી યૂ ટર્નને હવે તેના જ સમાજનો સામનો કરવાનો વારો આવ્યો છે.